Γνωμοδότηση της Επιτροπής των Περιφερειών για την «Ανάπτυξη των ακτοπλοϊκών μεταφορών στην Ευρώπη: προοπτικές και προκλήσεις»

(96/C 129/06)

Στις 18 Ιουλίου 1995, το Προεδρείο της Επιτροπής των Περιφερειών αποφάσισε να καταρτισθεί γνωμοδότηση για την ανωτέρω ανακοίνωση.

Η επιτροπή 3 επιφορτίσθηκε να ετοιμάσει τις σχετικές εργασίες της Επιτροπής των Περιφερειών και όρισε εισηγητή τον κ. Yvon Bourges.

Η επιτροπή 3, «Μεταφορές και Δίκτυα Επικοινωνιών», συνεδρίασε στις 10 Οκτωβρίου 1995. Υποβλήθηκε ένα προσχέδιο υπόψη των μελών της από τον εισηγητή. Σκοπός ήταν να διεξαχθεί ανταλλαγή απόψεων για το θέμα και να οργανωθεί η συμμετοχή των επαγγελματιών των θαλάσσιων μεταφορών στις εργασίες της Επιτροπής των Περιφερειών, μέσω της επιτροπής 3.

Στις 8 Νοεμβρίου μια ομάδα εργασίας συνεδρίασε στις Βρυξέλλες, στην έδρα της Επιτροπής των Περιφερειών. Ο εισηγητής του Ευρωπαϊκού Κοινοβουλίου, μέλη της επιτροπής 3, αντιπρόσωποι της Ευρωπαϊκής Επιτροπής και επαγγελματίες των θαλάσσιων μεταφορών, είχαν τη δυνατότητα να διατυπώσουν τη γνώμη τους όσον αφορά τις ακτοπλοϊκές μεταφορές.

Η επιτροπή 3 συνεδρίασε εκ νέου στις 14 Δεκεμβρίου 1995, για να δώσει τελική μορφή σε αυτή τη γνωμοδότηση.

Κατά την 11η σύνοδο ολομέλειας, που πραγματοποιήθηκε στις 17 και 18 Ιανουαρίου 1996 (συνεδρίαση της 18ης Ιανουαρίου 1996), η Επιτροπή των Περιφερειών υιοθέτησε την ακόλουθη γνωμοδότηση.

ΕΙΣΑΓΩΓΗ

Από τις αρχές του αιώνα μέχρι σήμερα, η μέση ετήσια ανάπτυξη του θαλάσσιου εμπορίου ήταν περίπου 3 %. Οι θαλάσσιες μεταφορές αντιπροσωπεύουν το 30 % των ενδοκοινοτικών συναλλαγών. Είναι ο δεύτερος τρόπος μεταφορών στην Ευρώπη μετά τις οδικές μεταφορές (οι οποίες αντιπροσωπεύουν το 37 % των συναλλαγών).

Ο τομέας χαρακτηρίζεται από έντονα κυκλικές δραστηριότητες, καθώς η προσφορά και η ζήτηση υπόκεινται στις οικονομικές (διεθνοποίηση του εμπορίου και αυξημένος ανταγωνισμός), τις πολιτικές (οργάνωση του εμπορίου, εξελίξεις των τρόπων μεταφοράς) και τις κλιματικές συγκυρίες.

Εδώ και μερικά χρόνια, ο τομέας των θαλάσσιων μεταφορών χαρακτηρίζεται από μια συγκέντρωση των μεγάλων μεταφορέων και, από την ύπαρξη μικρών εταιρειών σε ορισμένες εξειδικευμένες αγορές.

Αυτή η εξέλιξη συνοδεύτηκε από μία υποβάθμιση των οικονομικών και χρηματοοικονομικών αποτελεσμάτων του κλάδου: αυτό εξηγείται εν μέρει από τα υψηλά ναύλα και κόστος. Για να αντιμετωπιστούν αυτές οι δυσκολίες, μερικά κράτη εφήρμοσαν ειδικά συστήματα επιδοτήσεων στις επενδύσεις, φορολογικά κίνητρα και/ή ειδικά κοινωνικά μέτρα. Αυτά τα μέτρα επέτρεψαν, π.χ. την πρόσληψη μεγαλύτερου αριθμού αλλοδαπών των οποίων οι αμοιβές είναι κατώτερες από αυτές των υπηκόων των κρατών μελών. Διαπιστώνεται, επίσης, ότι ορισμένοι στόλοι ή μερικά πληρώματα μεταφέρθηκαν, ακόμη και εντός της Ευρωπαϊκής Ένωσης, προς χώρες με ευνοϊκότερο φορολογικό καθεστώς.

Μια άλλη ισχυρή τάση είναι ότι οι επιχειρηματίες αναπτύσσουν όλο και περισσότερο συνδυασμένες μεταφορές: χρησιμοποιούν διαφορετικά, συμπληρωματικά μέσα μεταφοράς και επεκτείνουν το δίκτυό τους με την εξαγορά εταιρειών μεταφορών ή με συμπράξεις (κάθετη συγκέντρωση).

Τέλος, στο πλαίσιο του Παγκόσμιου Οργανισμού Εμπορίου (πρώην ΓΣΔΕ), οι θαλάσσιες μεταφορές αποτελούν έναν από τους τομείς για τον οποίο δεν έχει συναφθεί ακόμη καμία συμφωνία. Όμως, η μείωση των δασμολογικών εμποδίων θα μπορούσε να είναι ένας από τους παράγοντες παροχής κινήτρων για την ανάκαμψη του παγκόσμιου εμπορίου, γενικότερα, και των θαλάσσιων μεταφορών, ειδικότερα.

Αυτό φαίνεται να δείχνει ότι θα ήταν σκόπιμο, σε ευρωπαϊκό επίπεδο, καθώς και σε επίπεδο κάθε κράτους μέλους, να καθορισθεί και να εφαρμοσθεί μια πραγματική στρατηγική ανάπτυξης των θαλάσσιων μεταφορών, γενικότερα, και των ακτοπλοϊκών μεταφορών, ειδικότερα.

ΑΙΤΙΟΛΟΓΙΚΗ ΕΚΘΕΣΗ

- Έχοντας υπόψη τη Συνθήκη για την ίδρυση των Ευρωπαϊκών Κοινοτήτων και το άρθρο 3, που προτείνει «τη θέσπιση μιας κοινής πολιτικής μεταφορών»,

- Έχοντας υπόψη τη Λευκή Βίβλο της 6ης Απριλίου 1992 για τη μελλοντική ανάπτυξη της κοινής πολιτικής μεταφορών (έγγρ. COM(92) 96 τελικό), που εγκρίθηκε από το Συμβούλιο τον Ιούνιο 1993,

- Έχοντας υπόψη την ανακοίνωση της Επιτροπής όσον αφορά την κοινή πολιτική των μεταφορών: Πρόγραμμα Δράσης 1995-2000 (COM(95) 302 τελικό).

1. Η Επιτροπή των Περιφερειών εκτιμά ότι σε αυτή την ανακοίνωση, η Ευρωπαϊκή Επιτροπή άνοιξε σωστά το διάλογο όσον αφορά τη μελλοντική ανάπτυξη της κοινής πολιτικής μεταφορών. Η Επιτροπή καθορίζει ως στόχο την ενδυνάμωση της θέσης των ακτοπλοϊκών μεταφορών στο πλαίσιο της πραγματοποίησης μιας μεγάλης ενιαίας αγοράς μεταφορών στην Ευρώπη με θεμιτό ανταγωνισμό μεταξύ όλων των τρόπων μεταφοράς και τη βέλτιστη χρήση της μεταφορικής ικανότητας, βασίζεται δε σε τρεις άξονες: τη βελτίωση της ποιότητας και της αποτελεσματικότητας των ενδομεταφορών, την ανάπτυξη των υποδομών και την αποτελεσματικότητα των λιμένων και την προετοιμασία των θαλάσσιων ενδομεταφορών ενόψει της διεύρυνσης της Ευρώπης. Σύμφωνα με τις αρχές της Λευκή Βίβλου, κάθε τρόπος μεταφοράς και κάθε λιμένας πρέπει να στηρίζεται στις δικές του ικανότητες και θα πρέπει να χαρακτηρίζεται από θεμιτό ανταγωνισμό. Η αναγκαία εναρμόνιση στον τομέα αυτό θέτει λεπτά και πολύπλοκα ζητήματα τα οποία η Επιτροπή προσπαθεί επίσης να θίξει στην ανακοίνωσή της.

2. Η Επιτροπή των Περιφερειών επιθυμεί να υπογραμμίσει το θετικό ρόλο που οι ακτοπλοϊκές μεταφορές μπορούν να διαδραματίσουν στο πλαίσιο της αναζήτησης μιας καλύτερα ισορροπημένης ανάπτυξης των διαφόρων μέσων μεταφοράς στην υπηρεσία των ενδοκοινοτικών συναλλαγών. Η ισχυρή τάση συμφόρησης των χερσαίων μεταφορών, και το υψηλό κόστος των υποδομών των συγκοινωνιών (σιδηρόδρομοι, οδικό δίκτυο) ενισχύουν αυτή την άποψη.

Επιπλέον, η συνεχής ανάπτυξη των ενδοκοινοτικών συναλλαγών επιτρέπει την πρόβλεψη «ότι σημαντικός όγκος μεταφορών που σήμερα γίνεται δια ξηράς μελλοντικά θα γίνεται δια θαλάσσης».

Η ευρωπαϊκή γεωγραφία προσφέρει ένα τεράστιο δίκτυο θαλάσσιων και ποτάμιων οδών, που χρησιμοποιείται ανεπαρκώς. Οι κοινοτικές θαλάσσιες μεταφορές έχουν δυνατότητες άμεσης ανάπτυξης, η οποία θα έχει ευνοϊκή οικονομική επίδραση τόσο στις περιφερειακές περιοχές της Ευρώπης όσο και στα ευρωπαϊκά βιομηχανικά κέντρα.

Τέλος, η ανάπτυξη των ακτοπλοϊκών μεταφορών δεν μπορεί παρά να συμβάλει στη διατήρηση ή στη δημιουργία θέσεων απασχόλησης στην Ευρωπαϊκή Ένωση και να αποτελεί σημαντική πτυχή μιας ευρωπαϊκής πολιτικής χωροταξίας.

3. Συνεπώς, η Επιτροπή των Περιφερειών υποδέχεται θετικά τις προτάσεις της Επιτροπής 7 ορισμένες από αυτές έχουν ήδη υιοθετηθεί ή εφαρμοσθεί από την Ευρωπαϊκή Ένωση για άλλες απαιτείται να προσδιορισθούν καλύτερα πριν τεθούν σε εφαρμογή, ενώ άλλες αξίζει να συμπληρωθούν και να αποσαφηνισθούν και μάλιστα ενισχυθούν.

Πράγματι, το θέμα των ακτοπλοϊκών μεταφορών πρέπει να εξετασθεί με συνολικό τρόπο. Πρέπει να ενταχθεί, στην πολιτική των θαλάσσιων μεταφορών, για να αρχίσει μια ολοκληρωμένη προσέγγιση των προβλημάτων των λιμενικών υποδομών και των κανονισμών που ισχύουν, και στις άλλες πολιτικές μεταφορών, σε μια προοπτική χρήσης συνδυασμένων μέσων μεταφορών των διευρωπαϊκών δικτύων και με στόχο την αποσυμφόρηση των ιδιαίτερα βεβαρυμένων χερσαίων μεταφορών. Είναι ουσιώδες και επείγον να αντιμετωπισθεί το υψηλό κόστος των ακτοπλοϊκών μεταφορών ώστε να καταστεί δυνατό να διαδραματίσουν το δικό τους ρόλο στην κατανομή της κυκλοφορίας σύμφωνα με την επιλογή των μέσων μεταφοράς με τη διπλή επιδίωξη της ορθολογικής χρησιμοποίησης των συγκοινωνιακών υποδομών και της ισόρροπης χωροταξίας.

Συνεπώς, μια βουλησικρατική πολιτική της Ευρωπαϊκής Ένωσης και των κρατών μελών πρέπει να υποστηρίζει αυτούς τους στόχους και να εξασφαλίζει τα μέσα επίτευξής τους.

Οι τοπικές αυτοδιοίκησεις έχουν και αυτές ένα σημαντικό ρόλο να διαδραματίσουν στην εφαρμογή μέτρων που θα ευνοούν τις ακτοπλοϊκές μεταφορές.

ΠΑΡΑΤΗΡΗΣΕΙΣ

Συνεπώς, η Επιτροπή των Περιφερειών παρουσιάζει στην Επιτροπή και στο Συμβούλιο τις ακόλουθες παρατηρήσεις:

4. Οι ακτοπλοϊκές μεταφορές παρουσιάζουν βέβαια πλεονεκτήματα (μικρότερη κατανάλωση ενέργειας, μειωμένη επιβάρυνση του περιβάλλοντος, καλύτερη σχέση μεταξύ κόστους-αποτελεσματικότητας των επενδύσεων στις θαλάσσιες μεταφορές και στις λιμενικές εγκαταστάσεις σε σύγκριση με τις χερσαίες μεταφορές, αλλά θα πρέπει ακόμη να αντιμετωπισθούν αρκετές διαρθρωτικές, θεσμικές, νομικές στρεβλώσεις καθώς και στρεβλώσεις όσον αφορά τον τρόπο εκμετάλλευσης, οι οποίες θέτουν εμπόδια στην ανάπτυξή τους.

5. Η ποικιλομορφία των καθεστώτων εξαίρεσης και των κανονισμών των κρατών μελών αποτελούν εμπόδια στην εφαρμογή μιας κοινής πολιτικής θαλάσσιων μεταφορών στην Ευρώπη. Η υλοποίηση μιας ενιαίας αγοράς θαλάσσιων και, ιδιαίτερα, ακτοπλοϊκών μεταφορών, εξαρτάται σε μεγάλο βαθμό από την υιοθέτηση κανόνων που θα δημιουργήσουν τις προϋποθέσεις για τη συμμετοχή φορτωτών και πλοιοκτητών με ανταγωνιστικές αγορές.

6. Οι διασυνοριακές ακτοπλοϊκές μεταφορές πρέπει να διέπονται από τις ίδιες συνθήκες με τα μέσα χερσαίων μεταφορών. Κατά συνέπεια, η αποκατάσταση της ανταγωνιστικότητας των κοινοτικών θαλάσσιων μεταφορών θα επιτευχθεί με την επίτευξη της σύγκλισης των όρων ανταγωνισμού μεταξύ των κρατών μελών.

Όμως, αυτή η βούληση για σύγκλιση, δεν φαίνεται ρητά στο έγγραφο της Επιτροπής ως προτεραιότητα, αλλά μόνο ως μεσοπρόθεσμος και μακροπρόθεσμος στόχος.

Για το σκοπό αυτό θα έπρεπε:

α) η αρχή της εγγραφής στον κοινοτικό νηογνώμονα EUROS να εφαρμόζεται συστηματικά. Η ετερογένεια των όρων εγγραφής των πλοίων στα εθνικά νηολόγια και η διαφορετική φορολογική επιχείριση ανάλογα με την έδρα της ναυτιλιακής εταιρείας διαιωνίζουν τις στρεβλώσεις ανταγωνισμού. Η αλλαγή της σημαίας του πλοίου προς όφελος τρίτων χωρών που διαθέτουν φθηνότερο εργατικό δυναμικό έχει δυσμενείς επιπτώσεις στην απασχόληση των ναυτικών που είναι υπήκοοι χωρών της Ευρωπαϊκής Ένωσης. Είναι επομένως ευκταίον να καθορισθούν καταρχάς οι προϋποθέσεις που πρέπει να πληροί ένας πλοιοκτήτης της Ευρωπαϊκής Ένωσης και να εξετασθεί το όφελος που θα υπήρχε από την καθιέρωση ευρωπαϊκής σημαίας,

β) το θέμα της εναρμόνισης των νομοθεσιών και των κανονισμών που αφορούν τις συνθήκες εργασίας και το καθεστώς απασχόλησης των ευρωπαίων ναυτικών του εμπορικού ναυτικού (απονέμοντας τους π.χ. το καθεστώς του εκπατρισθέντα όπως ισχύει για τα κράτη του Βορρά) να αντιμετωπισθεί συγκεκριμένα 7 το ασαφές νομικό καθεστώς που επικρατεί σήμερα ωθεί στην υιοθέτηση πρακτικών κοινωνικού ντάμπινγκ στην Ευρώπη,

γ) οι συνθήκες εκμετάλλευσης των λιμένων των διαφόρων κρατών μελών όσον αφορά την αντιμετώπιση των θαλάσσιων συναλλαγών, να συγκλίνουν, αρχικά στο βιομηχανικό τομέα, με εναρμόνιση των όρων ανταγωνισμού και μεταφοράς. Οι συνήθειες εργασίας και οι χρήσεις είναι εκείνες που θα πρέπει να συγκλίνουν στο οικονομικό επίπεδο παρά το νομικό καθεστώς των λιμένων,

δ) να εγγράψει η Επιτροπή στο Πράσινο Βιβλίο σχετικά με τις «Αρχές καταλογισμού του εξωτερικού κόστους για τη χρησιμοποίηση των υποδομών των μεταφορών», την αρχή της δικαιότερης κατανομής του εξωτερικού κόστους προς όφελος των θαλάσσιων μεταφορών,

ε) να προτείνει η Επιτροπή μέτρα με κίνητρα που θα διευκολύνουν τη χρηματοδότηση των πλοίων που εκτελούν θαλάσσιες μεταφορές (ακτοπλοϊκών - οχηματαγωγών - μεταφοράς εμπορευματοκιβωτίων). Αυτό θα επέτρεπε την αποφυγή των στρεβλώσεων στις δραστηριότητες των ευρωπαϊκών ναυπηγείων, και την ανανέωση του ακτοπλοϊκού στόλου του οποίου η μέση ηλικία υπερβαίνει τα 20 έτη,

στ) να αποφευχθεί μία κατάχρηση του μονοπωλίου των λιμένων με την προοπτική προοδευτικής εξέλιξης προς ίσους όρους ανταγωνισμού.

7. Μεταξύ των εμποδίων που πρέπει να ξεπερασθούν, η Επιτροπή των Περιφερειών επιμένει ιδιαίτερα στην αναγκαιότητα απλούστευσης των διοικητικών διαδικασιών οι οποίες θα μπορούσαν να παραλύσουν της ακτοπλοϊκές μεταφορές.

8. Στο έγγραφο της Επιτροπής, οι ακτοπλοϊκές μεταφορές καλύπτουν την παράκτια ναυσιπλοΐα και, κατ'επέκταση, τη θαλάσσια και ποτάμια ναυσιπλοΐα: αυτό επεκτείνει σε μεγάλο βαθμό τις διάφορες δυνατότητες παρέμβασης, ανάλογα με το πεδίο εφαρμογής. Υπάρχει κίνδυνος να ληφθεί υπόψη με υπερβολικά συστηματικό τρόπο η προβληματική των μεγάλων ποτάμιων οδών του κέντρου της Ευρώπης και να αγνοηθούν άλλες. Τα ειδικά δεδομένα της παράκτιας ναυσιπλοΐας θα μπορούσαν να αναπτυχθούν καλύτερα και να αποτελέσουν το αντικείμενο προτάσεων που να είναι επίσης συγκεκριμένες.

9. Ξεκινώντας από την αρχή ότι η ανάπτυξη των ακτοπλοϊκών μεταφορών μπορεί να συμβάλει σημαντικά στην ανάπτυξη των δραστηριοτήτων των μεσαίων και μικρών λιμένων, η Επιτροπή των Περιφερειών εύχεται να προταθούν συγκεκριμένα μέτρα για την καλύτερη εκμετάλλευση της αυξανόμενης δυναμικότητας αυτών των λιμένων.

Η ανάπτυξη λιμένων μεταφόρτωσης, π.χ. θα επέτρεπε την ανάπτυξη των λιμενικών δραστηριοτήτων των μικρών και μεσαίων λιμένων με επενδύσεις σε υποδομή χαμηλότερου κόστους. Μια διαλιμενική συνεργασία προς αυτό το σκοπό είναι ευκταία και δυνατή, θα έπρεπε δε να προωθηθεί σε ευρωπαϊκή κλίμακα. Θα ήταν εξάλλου δυνατό να κατανεμηθούν κονδύλια σε ένα συγκεκριμένο αριθμό πειραματικών ή πρότυπων έργων τα οποία αποδεικνύοντας την αποτελεσματικότητά τους και χωρίς να προκαλέσουν στρέβλωση του ανταγωνισμού, θα μπορούσαν να αποτελέσουν έργα αναφοράς για την προώθηση των ακτοπλοϊκών μεταφορών για αυτούς τους λιμένες.

10. Θα έπρεπε να συνεκτιμηθούν τα συμπεράσματα των εργασιών των Περιοχών του Ατλαντικού Τόξου για το θέμα των ακτοπλοϊκών μεταφορών, τα οποία δεν είχαν ληφθεί υπόψη από την Επιτροπή κατά τη σύνταξη αυτής της ανακοίνωσης.

Οι εν λόγω εργασίες θα πρέπει να ενσωματωθούν στην ανακοίνωση παράλληλα με τις εργασίες που είχαν διεξαχθεί για τους λιμένες και τη κυκλοφορία της Βόρειας Θάλασσας, της Βαλτικής και της Μεσογείου, εξετάζοντας έτσι τις ακτές της Ευρωπαϊκής Ένωσης στο σύνολό τους. Οι μελέτες που έγιναν στους οκτώ διαδρόμους προσφέρουν ενδιαφέροντα στοιχεία για συζήτηση αναφορικά με την ανάπτυξη των ακτοπλοϊκών μεταφορών, αλλά τα στοιχεία αυτά δεν μπορούν να χρησιμεύσουν ως αποκλειστικό πλαίσιο αναφοράς για συγκεκριμένες μελλοντικές πρότασεις δράσης: θα μπορούσαν να εξετασθούν και άλλοι θαλάσσιοι διάδρομοι.

11. Η εφαρμογή του προγράμματος Maris διανοίγει ενδιαφέρουσες προοπτικές. Η δημιουργία μιας θαλάσσιας λεωφόρου πληροφοριών θα έχει οπωσδήποτε θετικές επιπτώσεις στην ανάπτυξη και την αποτελεσματικότητα των προσφερόμενων υπηρεσιών στις ακτοπλοϊκές μεταφορές.

Οι ακτοπλοϊκές μεταφορές θα πρέπει να προβάλλονται ως ένας τρόπος μεταφοράς που βασίζεται στην υψηλή τεχνολογία και στην εύκολη πρόσβαση. Η Επιτροπή των Περιφερειών προτείνει στην Επιτροπή την εφαρμογή πειραματικών προγραμμάτων σε δύο ή τρεις πρότυπες περιοχές, ικανές να ενσωματώσουν αυτές τις προηγμένες τεχνολογίες.

12. Τέλος, θα ήταν ευκταίο, να διατυπώσουν σαφώς η Επιτροπή και το Συμβούλιο τις προϋποθέσεις πρόσβασης στους πόρους για τη χρηματοδότηση των λιμενικών έργων κοινού ενδιαφέροντος. Ακόμη και αν οι λιμένες δεν περιλαμβάνονται στους χάρτες των σχεδίων των διευρωπαϊκών δικτύων, ο μηχανισμός επιλεξιμότητας και χρηματοδότησης των έργων που υποστηρίζονται από την Ευρωπαϊκή Ένωση θα έπρεπε να τους λάβει υπόψη λόγω του ρόλου που διαδραματίζουν στη γενική οικονομική ανάπτυξη και την εξισορρόπηση του ευρωπαίου χώρου, κυρίως για την ανάπτυξη του εσωτερικού χώρου των λιμενικών ζωνών. Η Επιτροπή των Περιφερειών εύχεται πάντως να συμπεριληφθούν οι λιμένες στις πιστώσεις που προορίζονται για τα διευρωπαϊκά δίκτυα μεταφορών και οι οποίες θα αποτελέσουν το αντικείμενο των διαπραγματεύσεων το 1999.

ΣΥΜΠΕΡΑΣΜΑΤΑ

13. Για να ενισχυθούν οι προτάσεις της Επιτροπής που είναι ήδη ενδιαφέρουσες, έστω και εάν δεν είναι πλήρεις, θα ήταν ευκταίο μία κατάλληλη πρωτοβουλία να επιτρέψει στις ακτοπλοϊκές μεταφορές να κρατήσουν ακέραιο το ρόλο τους στην ευρωπαϊκή πολιτική μεταφορών.

14. Η Επιτροπή των Περιφερειών είναι διατεθειμένη να συμμετάσχει στην εξέταση του θέματος από την Επιτροπή. Εκφράζει την ικανοποίησή της για τη μνεία που έγινε από την Επιτροπή όσον αφορά το σεβασμό της αρχής της επικουρικότητας και εύχεται η αρχή αυτή να εφαρμόζεται στους τομείς που εμπίπτουν στις αρμοδιότητες των περιφερειακών και τοπικών αρχών.

15. Η πολιτική στον τομέα των ακτοπλοϊκών μεταφορών μπορεί και πρέπει να αποτελέσει σημαντικό πλεονέκτημα στον τομέα της χωροταξίας. Πρέπει να ζητείται η γνώμη των αρχών τοπικής και περιφερειακής αυτοδιοίκησης, οι οποίες επιβάλλεται να διαδραματίζουν ενεργό ρόλο στη διαδικασία λήψης αποφάσεων στους τομείς που τις αφορούν και ιδιαίτερα στη διευθέτηση της λιμενικής υποδομής, τη διαχείριση της κυκλοφορίας και τα περιβαλλοντικά ζητήματα.

Βρυξέλλες, 18 Ιανουαρίου 1996.

Ο Πρόεδρος της Επιτροπής των Περιφερειών

Jacques BLANC